કેટલાક લોકો એડવર્ડને હીરો માને છે તો કેટલાક વિશ્વાસઘાતી. છેલ્લા એક અઠવાડિયામાં હજારોની સંખ્યામાં લોકોએ એડવર્ડના કારનામા વિશે પોતાનું મંતવ્ય રજૂ કર્યું છે. કોઈએ એને વખાણ્યું તો કોઈકે વખોડ્યું. અમેરિકાની સામે પડવાની જેણે હિંમત કરી છે તે ખરેખર છે કોણ એ જાણવા માટે વિશ્વભરના ઇન્વેસ્ટિગેટિવ પત્રકારો નીકળી પડ્યા છે. જોકે તેના વિશેની ખૂબ પાંખી માહિતી મળી રહી છે, કેમ કે પોતાની પ્રાઇવસી માટે લડનારા આ યુવાને ઇન્ટરનેટ પર મૂકેલા તમામ ડેટા નાબૂદ કરી દીધા છે. CIAમાં કામ કરી ચૂક્યો હોવાથી એડવર્ડ પોતાના આ કારનામાની વળતી પ્રતિક્રિયા કેટલી સજ્જડ હોઈ શકે છે એ વિશે જાણે છે એટલે કદાચ પર્દાફાશ પછીની સ્થિતિઓ માટે માનસિક રીતે તૈયાર છે. એડવર્ડે અમેરિકા છોડીને હૉન્ગકૉન્ગમાં શરણ લીધું, કેમ કે ત્યાં વ્યક્તિસ્વાતંhયને માન અપાય છે એટલે તેને અહીં પનાહ મળશે એવું લાગે છે. જોકે અમેરિકા ધારે તો હૉન્ગકૉન્ગ પર દબાણ લાવીને તેને પકડાવી શકે છે એ જોતાં એડવર્ડે હૉન્ગકૉન્ગની જે હોટેલમાંથી ઇન્ટરવ્યુ આપ્યો હતો ત્યાંથી સોમવારે બપોરે સાડાબાર વાગ્યે જ ચેકઆઉટ કરી લીધું છે. અમેરિકાની આ ખાનગી માહિતી લીક કરી દેવાને કારણે હવે તે સુખ-શાંતિવાળી સફળ જિંદગીનો ભોગ આપીને ભાગતો ફરે છે. હાલમાં ભૂગર્ભમાં છુપાઈ ગયેલા એડવર્ડનો ભૂતકાળ અને તે કોણ હતો એ વિશે વધુ ને વધુ માહિતી મેળવવા માટે નૅશનલ સિક્યૉરિટી એજન્સી પણ છટપટી રહી છે. બ્રિટનની બધી જ ઍરલાઇન્સને તાકીદ કરી દેવામાં આવી છે કે આ માણસ બ્રિટનમાં ન પ્રવેશવો જોઈએ. એડવર્ડે તો અમેરિકા સાથે પંગો લઈ લીધો છે, પણ હવે લગભગ કોઈ દેશ તેને પનાહ આપવા તૈયાર નહીં હોય.